Diari Oficial de la Generalitat Valenciana


Sumari del DOGV 2537, del 26-06-1995 (1995/835160)

ORDRE de 5 de juny de 1995, de la Conselleria d'Agricultura, Pesca i Alimentació, per la qual es regula el procediment per a la concessió de les ajudes per a despeses en els programes de control de qualitat per a les empreses agroalimentàries preferents.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/05/(2)/dof/vci/html**

### Dades del document

Número de DOGV
:   2537

Data del DOGV
:   26-06-1995

Secció del DOGV
:   DISPOSICIONS GENERALS

Número del document
:   1995/835160


Data del document
:   05-06-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 5 de juny de 1995, de la Conselleria d'Agricultura, Pesca i Alimentació, per la qual es regula el procediment per a la concessió de les ajudes per a despeses en els programes de control de qualitat per a les empreses agroalimentàries preferents.   
Mitjançant el Decret 108/1994, de 7 de juny, el Govern valencià va reglamentar les empreses agroalimentàries preferents.  
En l'Ordre de 6 de juliol de 1994, de la Conselleria d'Agricultura, Pesca i Alimentació, es determinava el procediment per a l'obtenció de la qualificació com a empresa preferent i es regulaven les ajudes que se'ls concedien.  
Entre les ajudes previstes en la disposició esmentada s'incloïa la subvenció fins al 50 per cent de les despeses en els programes de control de qualitat aplicats en l'empresa.  
De conformitat amb l'article 47 de la Llei d'Hisenda Pública de la Generalitat Valenciana,  
ORDENE  
Article primer. Finalitat  
1.Mitjançant aquesta ordre es regulen les ajudes a les empreses agroalimentàries preferents per la contractació de serveis de redacció o execució de programes de control de qualitat en què figure al capdavant un responsable amb qualificació en matèria de control de qualitat.  
2.Les subvencions regulades en aquesta disposició s'abonaran per als programes de qualitat elaborats amb un àmbit temporal igual o inferior al període 1995-2000. En aquest període, una mateixa empresa no podrà presentar més d'un programa de qualitat susceptible de rebre una ajuda mitjançant aquesta disposició.  
Article segon. Auxilis econòmics  
1.Les despeses necessàries per a dur a terme els programes de control de qualitat, mitjançant la contractació de les assistències tècniques corresponents, podran ser subvencionades fins a un màxim del 50 per cent del cost.  
2.El contingut dels programes de control de qualitat podrà abraçar tant activitats estrictament de control de qualitat, com sistemes d'assegurament de la qualitat, o de gestió de qualitat total i, en particular:  
a) Diagnosi i assessories anteriors a la implantació del programa de qualitat.  
b) Despeses derivades de la implantació o millora de sistemes de gestió interna de qualitat i d'assegurament extern de qualitat.  
c) Despeses derivades de la contractació externa d'equips i instal·lacions de laboratori per a mesuraments i assajos.  
d) Formació del personal en matèria de qualitat.  
Article tercer. Càlcul de la subvenció  
Les ajudes es graduaran depenent de la viabilitat que tinga, segons el parer de la Direcció General de Comercialització, Indústries i Relacions Agràries, el programa de control de qualitat presentat. Per a aquesta valoració es tindrà en compte el sector en què desenvolupa l'activitat l'empresa beneficiària i els nivells de formació en matèria de qualitat del responsable del programa.  
Les ajudes establides en aquesta disposició no superaran en cap cas la quantitat màxima de cinc milions de pessetes per beneficiari.  
Article quart. Sol·licituds i documentació  
Les sol·licituds es presentaran en els serveis territorials de la Conselleria d'Agricultura, Pesca i Alimentació o en qualsevol dels altres llocs establits en l'article 38.4 de la Llei de Règim Jurídic de les Administracions Públiques i del Procediment Administratiu Comú i aniran acompanyades de:  
a) Fotocòpia de la targeta de persones jurídiques i entitats en general.  
b) Programa de control de qualitat amb inclusió d'objectius i valoració de les despeses que s'hi han de realitzar, desglossats per anualitats, segons els apartats de l'article 2. Així mateix, haurà de contenir els terminis prevists per al compliment dels objectius marcats.  
c) Declaració, si s'escau, d'ajudes sol·licitades o obtingudes d'altres administracions públiques per als mateixos fins, amb exposició de quanties i entitat concedent.  
d) Justificació del compliment de les obligacions fiscals i davant la Seguretat Social.  
e)Acreditació de la condició d'empresa preferent.  
Article cinqué. Terminis i tramitació  
1.Les sol·licituds i la documentació annexa es presentaran en un termini de sis mesos a partir de la publicació d'aquesta resolució. Per als anys 1996, 1997, 1998 i 1999, el termini finalitzarà el 30 de juny de cada any.  
2.La sol·licitud es completarà d'acord amb el procediment establit en la Llei de Règim Jurídic de les Administracions Públiques i del Procediment Administratiu Comú.  
3.El Servei d'Indústries i Ordenació de Mercats de la Direcció General de Comercialització, Indústries i Relacions Agràries analitzarà la documentació i farà un informe sobre la proposta d'ajuda corresponent.  
4.El conseller d'Agricultura, Pesca i Alimentació, a proposta del director general de Comercialització, Indústries i Relacions Agràries, resoldrà les sol·licituds en el termini màxim de sis mesos, comptadors des de la data de la sol·licitud. La resolució contindrà el percentatge del cost del programa auxiliat, les diverses anualitats, si s'escau, i la documentació necessària per al pagament de l'ajuda.  
La manca de resolució dins del termini tindrà efectes desestimatoris.  
5.Amb anterioritat al pagament de les diverses anualitats de les ajudes i, en tot cas, abans del 30 de setembre de cada any, caldrà que el beneficiari aporte una memòria justificativa del grau de compliment del programa i de les factures i altres justificants de les despeses efectivament realitzades.  
Article sisé. Incompatibilitats  
Les ajudes previstes en aquesta ordre seran incompatibles amb qualssevol altres que pogueren dictar-se per a la mateixa finalitat. En particular, s'estableix la incompatibilitat expressa amb les regulades per l'Ordre de 26 d'abril de 1994, del Ministeri d'Indústria i Energia, sobre concessió d'ajudes per a la promoció de la qualitat industrial.  
Article seté. Incompliment  
L'incompliment de les condicions per a la concessió de les subvencions o de la finalitat d'aquestes podrà donar lloc a la modificació o revocació de la resolució de concessió, i el beneficiari estaria obligat a reintegrar les quantitats percebudes indegudament.  
Article vuité  
La concessió d'ajudes es farà dins de les disponibilitats pressupostàries. Les subvencions concedides s'imputaran en 1995, a càrrec del programa 714.30, línia codi comptable 1.692 del pressupost de la Generalitat Valenciana, amb una dotació màxima de 10.480.317 pessetes i en anys successius, als crèdits que s'habiliten en matèria de modernització d'indústries agroalimentàries i control de qualitat.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 5 de juny de 1995  
El conseller d'Agricultura, Pesca i Alimentació,  
JOSEP MARIA COLL I COMIN


Còpia Permalink ELI